Cuneiform Tablet Kt v/k 199 (AKT 3 81)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma en-um-a-šùr-ma a-na nu-ùḫ-ša-tim a-šùr-na-ṣí-ir ù dan-a-šùr a-na nu-ùḫ-ša-tim qí-bi-ma a-šu-mì am-tim ù ÌR-dim ša a-ma-kam ma-ma-an be-el lu-um-ni-a e-ta-na-ṭí-ir-ki am-tim ù ÌR-dim lá ku-a-ú-tum ù É-be-tum ša ma-ḫu-ra-at be-tim ku-a-ú-um-ma a-dí ša šál-mu-ḫu-um a-ma-kam ú-ša-am-ṭù-ú-ki-ni a-ma-kam a-wa-tim a-šùr-na-ṣí-ir lu-pá-tí-ku-nu-tí a-wa-at-ku-nu lu ša-áp-lá-at a-pu-tum dan-a-šùr iš-tí a-šùr-na-ṣí-ir ù {d}IŠKUR.GAL li-tal-kam šu-nu-tí ú-qá-a a-ma-kam lá i-sá-ḫu-ru a-šu-mì a-ni-na DUMU PÚZUR-a-na DUMU e-li-a iš-tù li-mì-im kà-pá-tí-a 3 ma-na KÙ.BABBAR a-na nu-i-e a-na ma-ṣarₓ-tim áš-qúl 1 ma-na-um 12 GÍN ṣí-ib-tám ú-ṣa-áb i sú-ḫu-pì-im KÙ.BABBAR a-lá-qé ṭup-pá-am da-nam ša a-lim ú-kà-al a-ma-kam DUMU a-wi-lim ṣa-áb-ta-ma KÙ.BABBAR ša-áš-qí-lá-ma ku-un-kà-ma šé-bi₄-lá-nim šu-ma KÙ.BABBAR lá-šu 10 GÍN.TA ni-qí-am eṭ-ra-nim lá té-zi-ba